ΚΑΝΟΝΙΣΜΟΣ (ΕΚ) αριθ. 864/1999 ΤΗΣ ΕΠΙΤΡΟΠΗΣ

της 26ης Απριλίου 1999

για τροποποίηση του κανονισμού (ΕΚ) αριθ. 194/97 για τον καθορισμό των μεγίστων τιμών ανοχής για ορισμένες προσμείξεις στα τρόφιμα

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τον καθορισμό κοινοτικών διαδικασιών για τις προσμείξεις στα τρόφιμα(1), και ιδίως το άρθρο 2 παράγραφος 3,

Εκτιμώντας:

(1) ότι ο κανονισμός (ΕΟΚ) αριθ. 194/97 της Επιτροπής, της 31ης Ιανουαρίου 1997, για τον καθορισμό μεγίστων τιμών ανοχής για ορισμένες προσμείξεις στα τρόφιμα(2), όπως τροποποιήθηκε τελευταία από τον κανονισμό (ΕΚ) αριθ. 1525/98(3), καθορίζει τα μέγιστα όρια ανοχής νιτρικών αλάτων για το σπανάκι, το μαρούλι και το διατηρημένο σε απλή ψύξη ή κατάψυξη σπανάκι·

(2) ότι το άρθρο 3 του εν λόγω κανονισμού της Επιτροπής ορίζει ότι η Επιτροπή θα προβεί, πριν την 1η Οκτωβρίου 1998, σε αναθεώρηση των ανωτάτων τιμών ανοχής που προβλέπονται για τον λόγο αυτό στο παράρτημα για τα μαρούλια και τα σπανάκια, με βάση τα αποτελέσματα των ελέγχων που διενεργήθηκαν από τα κράτη μέλη·

(3) ότι οι κώδικες ορθών πρακτικών για τη μείωση των επιπέδων των νιτρικών αλάτων στα σπανάκια και τα μαρούλια εφαρμόσθηκαν από τα κράτη μέλη όπως προβλέπεται στο άρθρο 2, παράγραφοι 2 και 3 του εν λόγω κανονισμού της Επιτροπής· ότι αναγνωρίσθηκε ότι η περίοδος που μεσολαβεί ανάμεσα στην εφαρμογή των μέτρων και την αναθεώρηση των ανωτάτων τιμών ανοχής είναι πολύ σύντομη για να επιτρέψει σημαντικές μειώσεις των επιπέδων των νιτρικών αλάτων στο σπανάκι και το μαρούλι, λαμβάνοντας υπόψη την εξαιρετικά σημαντική επίδραση των κλιματικών συνθηκών επί των ορίων ανοχής των νιτρικών αλάτων στο μαρούλι και στο σπανάκι·

(4) ότι τα αποτελέσματα των ελέγχων που διεξήχθησαν από τα κράτη μέλη δείχνουν ότι τα μέγιστα όρια ανοχής νιτρικών αλάτων στο φρέσκο σπανάκι έχουν σε ορισμένες περιπτώσεις ξεπερασθεί· ότι ορισμένα κράτη μέλη επέτρεψαν την ύπαρξη μιας μεταβατικής περιόδου για την θέση σε εμπορία σπανακιού ανεπτυγμένου και προοριζόμενου για κατανάλωση στο έδαφός τους με επίπεδα νιτρικών αλάτων υψηλότερα από εκείνα τα οποία ορίζονται στο σημείο 1.1 του μέρους Ι του παραρτήματος του παρόντος κανονισμού· ότι δεν είναι δυνατόν προς το παρόν, δεδομένης της βραχείας χρονικής περιόδου η οποία παρεμβάλλεται ανάμεσα στην εφαρμογή και την αναθεώρηση των μέτρων, να ορισθούν μέγιστα όρια ανοχής νιτρικών αλάτων για το σπανάκι, όσο το δυνατόν μικρότερα λογικώς εφικτά, λαμβάνοντας υπόψη την εφαρμογή των κωδίκων ορθών πρακτικών· ότι είναι, επομένως, σκόπιμο να διατηρηθούν τα παρόντα μέγιστα όρια ανοχής για τα νιτρικά άλατα στο φρέσκο σπανάκι και να προβλεφθεί ότι τα όρια αυτά θα επενεξεταστούν μετά από μια περίοδο τριών χρόνων· ότι η επανεξέταση αυτή θα βασιστεί στην παρακολούθηση την οποία έχουν αναλάβει τα κράτη μέλη και την εφαρμογή των κωδίκων ορθών πρακτικών προκειμένου να μειωθούν τα επίπεδα νιτρικών αλάτων·

(5) ότι τα αποτελέσματα των ελέγχων που διεξήγαγαν τα κράτη μέλη δείχνουν ότι δεν είναι δυνατόν προς το παρόν να μειωθούν τα ανώτατα όρια ανοχής για τα μαρούλια·

(6) ότι ορισμένα κράτη μέλη έχουν ακόμη ανάγκη από μια μεταβατική περίοδο κατά την οποία θα επιτρέπεται η θέση σε εμπορία των μαρουλιών αναπτυγμένων και προοριζομένων για κατανάλωση στο έδαφός τους, με επίπεδα νιτρικών αλάτων υψηλότερα από εκείνα που ορίζονται στο σημείο 1.1. του μέρους Ι του παραρτήματος· ότι είναι σκόπιμο να επανεξετάζονται κάθε τρία χρόνια τα μέγιστα όρια ανοχής νιτρικών αλάτων στα μαρούλια, με βάση την εφαρμογή ορθών πρακτικών για τη μείωση των επιπέδων των νιτρικών αλάτων και τα αποτελέσματα των ελέγχων που διεξάγονται από τα κράτη μέλη έτσι ώστε να ορισθούν ανώτατα όρια ανοχής όσο το δυνατόν χαμηλότερα λογικώς εφικτά·

(7) ότι η παρακολούθηση της εφαρμογής ορθών πρακτικών θα διεξάγεται χρησιμοποιώντας μέσα ανάλογα με τον επιδιωκόμενο στόχο των επιτευχθέντων αποτελεσμάτων παρακολούθησης και, ειδικότερα, έχοντας υπόψη τους κινδύνους και βάσει της κτηθείσας εμπειρίας· ότι η εφαρμογή των κωδίκων ορθών πρακτικών σε ορισμένα κράτη μέλη θα παρακολουθείται εκ του σύνεγγυς· ότι είναι, επομένως, σκόπιμο αυτά τα κράτη μέλη να κοινοποιούν κάθε χρόνο τα αποτελέσματα της παρακολούθησής των και να αναφέρουν τα ληφθέντα μέτρα και την πρόοδο όσον αφορά την εφαρμογή των κωδίκων ορθών πρακτικών για την μείωση των επιπέδων των νιτρικών αλάτων και ότι θα πρέπει να πραγματοποιείται, ετησίως, ανταλλαγή απόψεων με τα κράτη μέλη, με βάση τις εκθέσεις αυτές·

(8) ότι για τα μαρούλια τα οποία καλλιεργούνται εκτός θερμοκηπίου έχουν ορισθεί κατώτερα όρια απ' ό,τι για τα μαρούλια τα οποία αναπτύσσονται σε θερμοκήπια, και προκειμένου να καταστεί δυνατός ο αποτελεσματικός έλεγχος θα πρέπει να εφαρμοσθούν τα ίδια όρια ανοχής τα οποία ορίζονται για τα μαρούλια που καλλιεργούνται εκτός θερμοκηπίων και στα μαρούλια τα οποία αναπτύσσονται σε θερμοκήπια, εφόσον δεν υπάρχει επακριβής επισήμανση·

(9) ότι ζητήθηκε η γνώμη της επιστημονικής επιτροπής τροφίμων, σύμφωνα με το άρθρο 3 του κανονισμού (ΕΟΚ) αριθ. 315/93, σχετικά με τις διατάξεις οι οποίες ενδέχεται να θίξουν τη δημόσια υγεία· ότι η Επιτροπή, στη γνώμη την οποία εξέδωσε σχετικά με τα νιτρικά και νιτρώδη άλατα, στις 22 Σεπτεμβρίου 1995, συστήνει να συνεχιστούν οι προσπάθειες που καταβάλλονται για τη μείωση της έκθεσης σε νιτρικά άλατα μέσω των τροφίμων και του νερού και τον επείγοντα χαρακτήρα υιοθέτησης ορθών γεωργικών πρακτικών προκειμένου να διασφαλιστούν τα επίπεδα των νιτρικών αλάτων όσο το δυνατόν χαμηλότερα·

(10) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής τροφίμων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 194/97 τροποποιείται ως εξής:

1. Το άρθρο 3 αντικαθίσταται από το εξής: "Άρθρο 3

Τα κράτη μέλη θα κοινοποιούν, κάθε χρόνο, στην Επιτροπή, έως τις 30 Ιουνίου, τα αποτελέσματα της παρακολούθησής των και μια έκθεση σχετική με τα ληφθέντα μέτρα καθώς και την πρόοδο η οποία έχει επιτευχθεί όσον αφορά την εφαρμογή και τη βελτίωση των κωδικών ορθών πρακτικών για τη μείωση των επιπέδων των νιτρικών αλάτων. Στις πληροφορίες αυτές θα περιλαμβάνονται επίσης τα στοιχεία τα οποία στα βασίζονται οι κώδικες των ορθών πρακτικών.

Τα κράτη μέλη, τα οποία δεν εφαρμόζουν το άρθρο 2 παράγραφος 2 του παρόντος κανονισμού, θα διεξάγουν την παρακολούθηση και την εφαρμογή των ορθών πρακτικών χρησιμοποιώντας κατάλληλα μέσα για την επίτευξη του επιδιωκόμενου στόχου, τα επιτευχθέντα αποτελέσματα παρακολούθησης και, ειδικότερα, έχοντας υπόψη τους τους κινδύνους και με βάση την κτηθείσα εμπειρία.

Βάσει των αποτελεσμάτων των ελέγχων που διεξάγονται από τα κράτη μέλη προκειμένου να επαληθευθεί η συμβατότης των ανωτάτων ορίων ανοχής που ορίζονται στο παράρτημα, οι εκθέσεις όσον αφορά την εφαρμογή και τη βελτίωση των κωδίκων ορθών πρακτικών για τη μείωση των ορίων ανοχής νιτρικών αλάτων και την αξιολόγηση των δεδομένων στα οποία τα κράτη μέλη βάσισαν τις ορθές γεωργικές πρακτικές, η Επιτροπή προβαίνει, κάθε τρία χρόνια, και, έως τις 31 Δεκεμβρίου 2001, για πρώτη φορά, σε επανεξέταση των διατάξεων του παρόντος κανονισμού."

2. Το παράρτημα τροποποιείται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Απριλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 37 της 13.2.1993, σ. 1.

(2) ΕΕ L 31 της 1.2.1997, σ. 48.

(3) ΕΕ L 201 της 17.7.1998, σ. 43.

ΠΑΡΑΡΤΗΜΑ

Στο παράρτημα το σημείο "1. Νιτρικά άλατα" στο σημείο "I. Γεωργικές προσμείξεις" αντικαθίσταται από τα εξής:

"1. Νιτρικά άλατα

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>"